**Hege Storhaug** (født 21. mai 1962 i Arendal) er en norsk journalist, forfatter og politisk aktivist. Hun arbeider som informasjonsleder i stiftelsen Human Rights Service (HRS).

Storhaug har engasjert seg i debatt omkring spørsmål knyttet til tvangsekteskap, kvinnelig omskjæring, islam, islamisme og integrerings- og innvandringspolitikken generelt. Storhaug har tidvis kommet med svært kritiske uttalelser om islam, noe som har bidratt til å gjøre henne omstridt.

Idrett
------

Som ungdom var Storhaug volleyballspiller. 14 år gammel ble hun norgesmester med hjemmelaget Hisøy Idrettslag i jentemesterskapet, 16 år gammel ble hun norgesmester som junior, også for Hisøy IL. Hun debuterte på både juniorlandslaget og seniorlandslaget i volleyball da hun var 16 år gammel.

Storhaug startet opp utdannelse på Norges idrettshøgskole i 1984. I 1986/87 tok hun linjen Helselære- og idrettsbiologi, der hun skrev mellomfagsoppgave basert på sin kartlegging av utbredelse av spiseforstyrrelser blant kvinnelige idrettsutøvere. Kartleggingen var den første i sitt slag i Norge. Storhaug fortalte selv i media om spiseforstyrrelser som ung idrettutøver, noe som førte til en offentlig debatt om dette problemet. Storhaug var etter dette med på å stifte Interessegruppa for Kvinner med Spiseforstyrrelser (IKS) og en krisetelefon.

Journalist
----------

Fra 1990 til 1992 tok Storhaug journalistutdannelse ved Norsk journalisthøgskole. Som nyutdannet journalist skrev hun Norges første reportasje om tvangsekteskap blant innvandrerjenter i *Dagbladet*, 8. november 1992.[]

Hege Storhaug bodde to år i Pakistan i 1990-årene og utga i 1996 en bok om dette med tittelen *Mashallah - En reise blant kvinner i Pakistan*.

I 2001 bidro Storhaug med idé og research da dokumentarserien *Rikets tilstand* på TV 2 viste at imamer ved afrikanske moskéer i Oslo og medlem av verdikommisjonen Kebba Secka støttet kjønnslemlestelse av unge jenter. Disse dokumentarfilmene vant flere priser, blant annet Gullruten 2001 for beste dokumentar, og de utløste en statlig handlingsplan mot kjønnslemlestelse, initiert av statsråd Karita Bekkemellem i Barne- og familiedepartementet.[]

Debattant
---------

Hege Storhaug i en debatt ved Cosmopolite i Oslo 2015.
Den politiske tenketanken Human Rights Service ble etablert i 2000 av Storhaugs samboer, Rita Karlsen, og Storhaug har fra og med 2002 vært dens informasjonsleder.

Storhaug er kritisk til islamisme. Hun mener den er en politisk ideologi på linje med fascisme, og at islamismen også slik den fremstår i Norge svekker menneskerettigheter – særlig for barn og kvinner. Hun er også kritisk til norske feminister, som hun mener svikter undertrykte muslimske jenter og kvinner.

Høsten 2006 omtalte hun Fremskrittspartiets formann Siv Jensen som «landets ledende feminist».

Storhaug har bodd på hemmelig adresse siden 2009.

### Bokutgivelser

Hun ga i 2006 ut boken *Men størst av alt er friheten* (Kagge forlag) som fokuserer på innvandring, tvangsekteskap og kvinneundertrykking samt innvandringspolitikk i Norge og Vest-Europa ellers. Ifølge Stian Bromark likestiller hun islam med fascisme og nazisme i en uklar og forvirrende fremstilling. Frode Helland mener Storhaug i boken har en omtrentlig bruk av fakta (feks. påstander om Oslos demografi i stride med SSBs tall), er selvmotsigende i sin argumentasjon og generaliserer fra enkelttilfeller. Helland mener boken formidler islamofobi som en form for kulturll rasisme blant annet ved å fremstille islam som uforanderlig og udifferensiert og ved å ikke fremstille muslimer som individer bare som produkter av sin kultur (såkalt essensialisering). Helland mener at boken også inkluderer konspirasjonsteorier av Eurabia-typen. Storhaug hevder at muslimer som gifter seg innenfor sin egen folkegruppe eller egen slekt er rasistiske. Storhaug tar selv avstand fra islamofobi, rasisme og nyrasisme og mener disse begrepene brukes til å kneble motstandere i en debatt.

I 2015 utgav hun boka *Islam, den 11. landeplage*, der hun skildrer hvordan hennes møte med det pakistanske samfunnet har formet hennes syn på islam. Boka er Storhaugs mest solgte[] og har blitt oversatt til blant annet svensk og islandsk. Hun argumenterer for at det er tette ideologiske forbindelseslinjer mellom ekstreme islamister og såkalt moderate muslimske grupper, og videre at disse ofte bare er uenige om strategi og virkemidler. Hun hevder også at islamistenes tolkning av religionen er eneste «riktige» forståelsen. Hun støtte på kritikk for å være for generaliserende og énsidig i fremstillingen sin. Sindre Bangstad og Frode Helland mener at boken formidler islamofobi.

### Medieoppmerksomhet

I februar 2015 beskyldte Storhaug statsminister Erna Solberg for «kultursvik overfor nasjonen» etter at Solberg besøkte moskéen Islamic Cultural Centre i Oslo, som ifølge Storhaug var en «ekstremistmoské». Moskeens styreleder stilte seg uforstående til Storhaugs kritikk. Storhaug gikk senere ut med beklagelse og hevdet hun skrev det i «et bevisstløst øyeblikk».

Sommeren 2015 skrev hun en artikkel publisert på Human Rights Services nettsider der hun antydet at minst 8 000 av de 10 000 syriske flyktningene som ble foreslått hentet til Norge kunne være IS-sympatisører, basert på en påstand om at 81 prosent av araberne støttet IS. Kilden hun oppgav var en artikkel hos Breitbart News, en avstemning på nettsidene til Al Jazeera skulle ha vist at 81 prosent av deltagerne mente IS’ fremgang var til fordel for regionen. Påstandene vakte oppsikt og ble imøtegått av flere, og Sveinung Rotevatn tok i tillegg til orde for å frata HRS statsstøtten. Senere samme dag tok Storhaug selvkritikk for å ha brukt en useriøs undersøkelse og hevdet overfor *Nettavisen* at utspillet var satt på spissen for å skape debatt.

I *VG*s kåring av årets navn i 2015 fikk Storhaug 35,5 % av stemmene i den innledende nettavstemmingen. I den avgjørende avstemningen, som ble avgjort gjennom en meningsmåling utført av TNS Gallup, fikk Robin Schaefer flest stemmer. Enkelte, blant dem Frank Aarebrot og Kjetil Rolness, pekte på at formuleringen av svaralternativene, som inneholdt en kort beskrivelse av kandidatene, kunne ha påvirket resultatet. VGs ansvarlige redaktør Tory Pedersen bekreftet at formuleringene lagt ut av Rolness var korrekte og forsvarte dem, og avviste forskjellsbehandling av Storhaug.

I 2017 skrev hun et innlegg på nettsidene til HRS, der hun hevdet at «islams fremvekst går raskt» og at HRS fremover ville «benytte det visuelle» for å dokumentere det hun beskrev som «den kulturelle revolusjonen». Innlegget var illustrert med et bilde med fire muslimske kvinner på Tøyen bussholdeplass. Oppfordringen ble møtt med kritikk fra flere hold og Storhaug ble av flere anklagd for å be folk om å legge ut bilder av «vanlige muslimer på gata». Flere, blant dem Kjetil Rolness, tok til orde for at HRS burde miste statsstøtten. Storhaug selv avviste beskyldningene og pekte i et oppfølgingsinnlegg på at hun aldri hadde brukt ordet *muslim*, men *Aftenposten* mente på lederplass at dette fremstod lite troverdig og tok til orde for at HRS likevel burde miste statsstøtten. I et intervju med *Morgenbladet* sommeren 2018 insisterte Storhaug på at hun aldri skrev at lesere skulle sende inn «bilder av muslimer».

Bibliografi
-----------

* 1990 *Når følelser blir mat. Kvinner og spiseforstyrresler*
* 1996 *Mashallah: en reise blant kvinner i Pakistan*. Oslo: Aschehoug. ISBN 8203261159.
* 1998 *Hellig tvang: unge norske muslimer om kjærlighet og ekteskap*. Oslo: Aschehoug. ISBN 8203223214.
* 2003 *Feminin integrering. Utfordringer i et fleretnisk samfunn*
* 2006 *Men størst av alt er friheten. Om innvandringens konsekvenser*
* 2007 *Tilslørt. Avslørt. Et oppgjør med norsk naivisme*
* 2008 *Jeg er Mia* (biografi om Mia Gundersen)
* 2009 *Rundlurt. Om innvandring og islam i Norge*
* 2011 *But The Greatest of These is Freedom*
* 2015 *Islam, den 11. landeplage*

### Antologier med bidrag av Hege Storhaug

* 2003 *Gode formål – gale følger?*
* 2006 *Maskeret tvang*
* 2008 *FrP-landet*
* 2013 *Ny vind over Norge*
* 2015 *Først med det værste*

Priser
------

Hun mottok Sørlandets litteraturpris i 2007 for *Men størst av alt er friheten*.

Referanser
----------

1. ↑  JARLSBO, FRODE HANSEN, RØNNAUG (5. oktober 2000). «- Jeg måtte bare gjøre det!». *dagbladet.no* **(norsk)**. Besøkt 22. desember 2020.
2. ↑  «– Om ti til tjue år, vet vi hvem som vant». *Arendals Tidende*. 13. august 2015. Besøkt 14. oktober 2015.
3. ↑  «Andresen: Rolness‘ dobbeltdans». *Morgenbladet*. 16. oktober 2015. Besøkt 17. oktober 2015.
4. ↑  Hagtvet, Bernt (24. desember 2015). «Fanatisme møter fanatisme». *Dag og Tid*. s. 35.  Hagtvets anmeldelse av *Islam. Den 11. landeplage*, Hagtvet mener boken er selektiv og bygger på stereotypier.
5. ↑  «Hege Storhaug og vår misnøyes vinter». *Morgenbladet*. 18. desember 2015.  Lasse Midtun skriver at Storhaug "har truffet en nerve i folket".
6. ↑  Bergens Tidende, 26. april 2003
7. ↑  Storhaug, Hege (1. januar 1987). «Spiseforstyrrelse i form av bulimi hos tre kvinnelige idrettsutøvere : en teoretisk og empirisk belysning». NIH. Besøkt 17. januar 2016.
8. ↑  *Dagbladet*: «Krigsklar»
9. ↑  «Interessegruppa for Kvinner med Spiseforstyrrelser. *Historikk*». Arkivert fra originalen 2. februar 2012. Besøkt 18. mars 2011.
10. ↑  Storhaug, Hege (1996). *Mashallah - En reise blant kvinner i Pakistan*. Aschehoug. ISBN 8203261159.
11. ↑  tv2.no - Rikets Tilstand: «Støtter omskjæring» Arkivert 13. oktober 2006 hos Wayback Machine.
12. ↑  Verdens Gang: «Advares mot å snakke med islamister»
13. ↑  Hege Storhaug: «Dagbladets tre "feminine" M-er»
14. ↑  Hege Storhaug: «Siv Jensen - landets ledende feminist»
15. ↑  Lognvik, Anne (9. desember 2015). «Setter inn sikkerhetsvakter under boksignering». *NRK*. Besøkt 27. desember 2018.
16. ↑  Bromark, Stian (9. oktober 2006). ««Den ellevte landeplage»». *dagbladet.no* **(norsk)**. Besøkt 22. desember 2020.
17. ↑  Helland, Frode (2014). «Rasisme uten rasister i Norge». *Agora*. 03-04 **(norsk)**. 31: 108–143. ISSN 1500-1571. Besøkt 22. desember 2020.
18. ↑  Minerva *Krigsrop fra Storhaug Arkivert 14. desember 2015 hos Wayback Machine.* anmeldelse av boka *Islam, den 11. landeplage* skrevet av Lars Akerhaug
19. ↑  humanist.no Enøyd om islam anmeldelse av boka *Islam, den 11. landeplage* skrevet av Sylo Taraku 14.03.2016
20. ↑  Bangstad, Sindre; Helland, Frode (3. oktober 2019). «The rhetoric of Islamophobia: an analysis of the means of persuasion in Hege Storhaug’s writings on Islam and Muslims». *Ethnic and Racial Studies*. 13. 42: 2229–2247. ISSN 0141-9870. doi:10.1080/01419870.2019.1615630. Besøkt 10. mai 2020. «Few actors have had a greater impact on the "framing of Muslims" as a social and political "problem" in Norway since 2001 than Hege Storhaug of the government- and corporate billionaire funded civil society organization Human Rights Service (HRS). Using the methodological tools of the "rhetorical branch" of Critical Discourse Analysis (CDA), and applying the Aristotelian concepts of ethos, logos and pathos, we analyze the bestselling popular title on Islam and Muslims ever published in Norway, namely Storhaug’s self-published 2015 title "Islam – The Eleventh Plague". We argue that Storhaug’s popular success must be understood in light of her rhetorical appeals to femonationalism, the critique of religion and "Enlightenment" values. We show how she in her writings incites fear of the Muslim "Other" through specific rhetorical devices and a positioning of herself as a defender of the "nation" and the "people" – against national and international "elites".»
21. ↑  Aftenposten - Beskylder statsministeren for å omfavne ekstremister (26.2.2015)
22. ↑  ABC Nyheter - Beklager «kul­tur­svi­ker»-utta­lel­sen (28.2.2015)
23. ↑  HRS (Hege Storhaug) - Minst 8 000 IS-sympatisører hentes til Norge? (10.6.2015)
24. 1 2  Nettavisen - Storhaug tar selvkritikk for bruk av meningsmåling (10.6.2015)
25. ↑  Dagbladet - Vil strupe statsstøtte etter Hege Storhaugs IS-artikkel (10.6.2015)
26. ↑  VG. «Årets navn». VG. Arkivert fra originalen 30. april 2020. Besøkt 10. mars 2022.
27. ↑  Mæland, Kjetil (19. desember 2015). «VG avviser forskjellsbehandling av Storhaug under kåring av Årets navn». *Nettavisen* **(norsk)**. Besøkt 17. juni 2018.
28. ↑  «Rights dokumenterer den kulturelle revolusjonen». *Human Rights Service*. 1. oktober 2017. Besøkt 17. juni 2018.
29. ↑  «Legger ut bilder av vanlige muslimer på gata: - Bør miste statsstøtten». *Dagbladet.no* **(norsk)**. 3. oktober 2017. Besøkt 4. oktober 2017.
30. ↑  «Aftenposten mener: Human Rights Service bør miste statsstøtten». 4. oktober 2017. Besøkt 23. desember 2018.
31. ↑  «Pynter på seg selv på Wikipedia». *morgenbladet.no*. 15. juni 2018. Besøkt 16. juni 2018.
32. ↑  «Storhaug fikk litteraturprisen». *NRK*. 23. april 2007. Besøkt 7. september 2015.

Eksterne lenker
---------------

* (en) Hege Storhaug – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** ISNI **·** SUDOC
 |